
	[bookmark: nev]HUBAI ANDRÁS GÁBOR
Biológia MSc
MSc, 3. félév
Eötvös Loránd Tudományegyetem
Természettudományi Kar
	






Témavezető:
	Oborny Beáta PhD
egyetemi docens, ELTE TTK




Klonális növények stratégiáiban felfedezhetõ kompetíció-kolonizáció csereviszony

A növény esszenciális tápanyagai heterogén eloszlást mutatnak a talajban. A fiziológiai egyedeket (ramet) fenntartani képes dús foltokon kívül a túlélés sajátos stratégiát igényel. Vegetatív szaporodású (klonális) növényeknél ilyen az integráció: amikor az összeköttetésben álló rametek közt újraosztásra kerül az össz felvett forrás. Ez mérsékelni képes a környezeti foltosság hatását, s lehetővé teszi a zord területek hasznosítását. Az így elérhető többlet biomasszáért azonban nagy árat kellhet fizetni: az integrációt nélkülöző (splitter) egyedek, akik a felvett tápanyagból egyedül gazdálkodnak, a dús foltokból könnyedén kiszorítják az integrátorokat. Ők pedig, dús hátországuk híján, a forráshiányos területekről is kivesznek.
Feltételeztem, hogy az integráció legfőbb előnyéül a zord úton megközelíthető, splitterektől elzárt dús foltok szolgálnak. Sejtautomata modellben vizsgáltam a talaj térbeli szerkezetét, a dús foltok arányának (p) függvényében. Megmutattam, hogy a) a splitterek terjedését akadályozó kis (s<4) foltok p>60%-nál eltűnnek; b) az integrátorok terjedését segíti p>20%-nál, hogy a foltok 95%-nak közvetlen (d=1) szomszédságában van másik folt; c) a perkolációs küszöb (p=50%) fölött a rametek középtávú (d<5) szomszédságában a kolonizálandó foltok eltűnnek (<10%). Eredményeim azt sugallják, hogy mérsékelten tápanyagszegény talajokon (20%<p<50%) valóban azért előnyös az integrátor stratégia, mert a splitterekre nézve már fragmentált táj számukra még átjárható.



